**Til kirker og trossamfund i FrikirkeNet**

**Tillæg til ”Vejledning om udarbejdelse og indsendelse af årsregnskab for anerkendte trossamfund”** udarbejdet af en arbejdsgruppe under FrikirkeNet.

Deltagere: Dorte Larsen (Hillsong), Evan Klarholt (Baptisterne), Maryna Bondar (Vineard), Mette Groverman (ISOBRO), Pia Daugaard (Missionsforbundet), Pia Lillebæk (Baptisterne), Simon Holtti (Missionsforbundet), Rikke Bridgens (Apostolsk Kirke), Tove Merrild (Mosaik)

**Disse personer er kontaktperson for spørgsmål/svar i hvert af trossamfundene.**

Indhold:

1. Regnskabsklasse A krav til opstilling af årsregnskab (minimumskrav og anbefalinger)
2. Afskrivning på bygninger – anbefalinger til ledelsesbeslutninger
3. Afskrivning på andre anlæg, driftsmaterialer og inventar
4. Definition af Frivilligt arbejde og Tjenesteydelser & Donationsliste
5. Udsættelse af frist for konsoliderede regnskaber for trossamfundene

**1) REGNSKABSKLASSE A KRAV**

Der gælder en række krav til regnskabet der aflægges efter regnskabsklasse A:

* Regnskabet skal give et retvisende billede af menighedens aktiver og passiver, finansielle stilling og resultat.
* Menighedens aktiver og forpligtelser samt indtægter og omkostninger skal indregnes og måles systematisk og konsekvent.
* Regnskabet skal aflægges under iagttagelse af de grundlæggende regler om klarhed, substans, væsentlighed, going concern, neutralitet, periodisering, konsistens, bruttoværdi samt formel og reel kontinuitet.

Da periodiseringsprincippet skal følges, er det ikke muligt at lave et regnskab ud fra et rent kasseprincip.

Trossamfund skal som minimum udarbejde et årsregnskab i overensstemmelse med regnskabskasse A. Hvis der er erhvervsdrift, skal trossamfundet dog under alle omstændigheder følge de relevante krav i årsregnskabslovens højere regnskabsklasser.

Vi vedlægger her eksemplet **”Årsrapport 2019 eksempel”** for en kirke, som ikke indgår i et konsolideret regnskab for flere menigheder i et trossamfund.

Hvis et trossamfund vælger at lave et samlet regnskab, skal den enkelte menighed vælge funktionen ”Tilknyt menighed til trossamfundets konsoliderede årsregnskab” i Trossamfundsregistret.

En årsrapport for en klasse A menighed vil omfatte:

* Ledelsespåtegning
* Evt. revisorerklæring
* Anvendt regnskabspraksis
* Resultatopgørelse
* Balance
* Noter (notekrav for A klasser er relativt begrænsede, de er en specifikation til regnskabsposterne, og de er med til at give læserne en bedre forståelse af årsregnskabet.)

En klasse A menighed skal ikke følge skemakravet for resultatopgørelsen (der kan anvendes mere dækkende tekster som udtryk for menighedens aktivitet), men dog for balancen i hovedposter.

Eksempelregnskabet indeholder de poster og noter, der er nødvendige for de fleste danske menigheder/kirker – bemærk følgende:

**Side 3-9** indeholder formalia som:

* **Organisation**
* **Ledelsespåtegning og underskrifter**
* **Assistanceerklæring** fra revisor: ***Der er IKKE krav om brug af revisor i trossamfundsloven***, så eksemplet her indeholder kun erklæring for opsætning af årsrapporten. Vær opmærksom på, at ved ansøgning om godkendelse af kirken i Kirkeministeriet skal der forelægges et årsregnskab som er revideret eller reviewet af en godkendt revisor.
* **Ledelsesberetning**: Man kan selv som kirke beslutte, hvor meget man ønsker at skrive. Man må dog ikke undlade punkterne. Hvis der sker væsentlige ændringer i kirkens økonomi, skal man endvidere beskrive det.
* **Anvendt regnskabspraksis**: skal gennemgås og tilpasses, så det passer med de valg, man har taget. Bemærk at det er kirkens ledelse, der har ansvaret for indholdet i årsrapporten.

**Side 10** **Resultatopgørelsen:**

KUN I HOVEDTAL som så specificeres i note 1-5 på side 12 og 13

*Bemærk – note 2 er ikke et krav i årsregnskabsloven til klasse A*

**Side 11** **Balancen:**

KUN I HOVEDTAL som så specificeres i note 6-9 på side 13

**2) AFSKRIVNING PÅ BYGNINGER**

*Se Eksempelregnskabet side 8*

Man kan kun vælge enten faktisk **anskaffelsessum** eller **dagsværdi (handelsværdi)** til værdiansættelse af grunde og bygninger.

1. **Der er ikke et formeldt krav om afskrivning på bygninger** i regnskabsklasse A, men da kirker i det væsentligste vil blive værdiforringet over tid, bliver det alligevel nødvendig af afskrive på bygninger, der optages til anskaffelsessum – som følge af periodiseringsprincippet.
2. Da man ikke må afskrive på bygninger der optages til dagsværdi – vil dette princip være det nemmeste at anvende i forbindelse med de regnskaber vi skal udarbejde til Kirkeministeriet.

Her skal man lige huske notekravet om at opskrivningen skal forklares i en note, så man skal altså have fundet en anskaffelsessum, men derudover er det ikke så svært at håndtere.

**Dagsværdien/handelsværdien** fastsættes hvert år af kirkens ledelse, som har ansvaret herfor. Hvis værdien ændrer sig i forhold til sidste årsregnskab, regulerer man værdien direkte i egenkapitalen under posten overført resultat.

**3) AFSKRIVNING PÅ ANDRE ANLÆG, DRIFTSMATERIALER OG INVENTAR**

Investeringer i regnskabsåret på f.eks. >15.000 kr. (fastsæt et beløb som fremgår af jeres noter) skal lægges på balancekontoen ”Andre anlæg” og IKKE på småanskaffelser i resultatopgørelsen. Man afskriver anlægget i det antal år, som det formodes at have en værdi. F.eks. hvis man køber en lydmixer til 25.000 kr. og anser den for at have værdi i 5 år, så afskriver man med 1/5 del pr. år.

**4) DEFINITION AF FRIVILLIGT ARBEJDE OG TJENESTEYDELSER & DONATIONSLISTEN**

FrikirkeNet har i samarbejdet med Isobro og andre trossamfund som indgår i Danske Kirkers Råd fået mulighed for en fornyet dialog med Kirkeministeriet i forlængelse af Årligt møde i for Trossamfund udenfor Folkekirken den 6. november 2019.

Denne åbning gør, at vi pt. ikke kan konkludere på definitionen af frivilligt arbejde og tjenesteydelser.

Vi anbefaler lige nu, at kirkerne i FrikirkeNet afventer afklaringen her, da vi håber på en yderligere opblødning i, hvad der skal medtages i donationslisten for 2019.

Deadline for upload af Donationslisten for 2019 er 31. maj 2020, så I får yderligere information i god tid inden da.

**5) FRIST FOR KONSOLIDEREDE REGNSKABER FOR TROSSAMFUNDENE**

I 2019 har trossamfundene indsendt ansøgning om udsættelse af frist for upload af årsregnskab for 2018. Det fremgår af Lov for trossamfund udenfor folkekirken, at det er muligt at få udsættelse i 3 måneder.

Kirkeministeriet har tildelt udsættelse, men har i sit svar skrevet, at man til næste år skal sikre, at man tilpasser sine processer, så man kan overholde tidsfristen 31. maj.

Efter dialog med Kirkeministeriet har de oplyst, at de stiller sig forstående overfor ansøgning om tidsfristsforlængelse, men at der ikke kan ske en generel forlængelse.

Vi anbefaler, at man i trossamfundene kigger på egne processer og gør hvad der er muligt for at forkorte behandlingstiden fremover.